Nájomná zmluva 
Čl. I
Zmluvné strany
1.	Prenajímateľ: 	Iveta Čapeková, nar. ......................., r. č. ..........................., bytom Gajanova ul. č. 20, 01001 Žilina
2.	Nájomca: 	Zdeno Gábor, nar. ........................., r. č. ..............................., bytom Osadná ul. č. 16, 01001 Žilina
Čl. II
Predmet zmluvy
1.	Prenajímateľ Iveta Čapeková je vlastníkom domovej nehnuteľnosti č. p. 13/1468, nachádzajúcej sa v katastrálnom území Žilina, na Hviezdoslavovej ulici v Žiline, vedenej na liste vlastníctva pod č. 1489.
2.	Prenajímateľ prenecháva nájomcovi Zdenovi Gáborovi do užívania byt č. 25 s 1 kuchyňou, dvomi obytnými miestnosťami, chodbou s príslušenstvom s rozlohou 96 m2.
Čl. III
Doba nájmu
Zmluva sa uzatvára na dobu neurčitú.
Čl. IV
Vybavenie a zariadenie bytu
Rozsah vybavenia a zariadenia bytu, ako i jeho stav odsúhlasujú zmluvné strany nasledovne:
a)	vybavenie bytu: vodovodné, kanalizačné, elektrické a plynové prípojky, okrem tých, ktoré sú určené na spoločné užívanie,
b)	zariadenie bytu: kuchynská linka, kúpeľňa, WC, pivnica,
c)	technický stav bytu: zachovalý a zodpovedajúci veku.
Čl. V
Výška nájomného
1.	Výška nájomného a úhrad za služby spojené s užívaním bytu je stanovená podľa platných cenových predpisov.
2.	Podklady pre výpočet nájomného sú obsiahnuté v evidenčnom liste pre výpočet úhrady za užívanie bytu.
3.	Mesačná úhrada základného nájomného za byt činí 232 €. Mesačná úhrada za služby spojené s užívaním bytu činí spolu 132 €.
4.	Nájomca je povinný platiť nájomné spolu so zálohou za služby poskytované s užívaním bytu mesačne pozadu vždy do 5. dňa nasledujúceho kalendárneho mesiaca do rúk prenajímateľa, ktorý platbu potvrdí podpisom.
5.	V prípade, že nájomca nezaplatí nájomné a mesačnú zálohu na úhradu za služby poskytované s užívaním bytu do 5 dní po ich splatnosti, je povinný zaplatiť prenajímateľovi poplatok z omeškania vo výške 0,5 % z dlžnej sumy za každý deň omeškania až do úplného zaplatenia.
6.	Zároveň sa nájomca vystavuje nebezpečenstvu výpovede z nájmu v zmysle § 711 ods. 1 písm. d) Občianskeho zákonníka, ak by nezaplatil nájomné alebo úhradu za služby poskytované s užívaním bytu za čas dlhší ako 3 mesiace.
7.	Prenajímateľ je povinný vykonať vyúčtovanie skutočných nákladov za služby spojené s užívaním bytu za predchádzajúci kalendárny rok, najneskôr do skončenia vykurovacej sezóny a písomne toto odoslať nájomcovi.
Čl. VI
Práva a povinnosti z nájmu bytu
(A)	Nájomca
1.	Nájomca sa zaväzuje, že všetky drobné opravy v byte súvisiace s jeho užívaním a obvyklé udržiavacie práce v byte si zabezpečí sám a na vlastné náklady.
2.	Nájomca bytu a osoby, ktoré bývajú s nájomcom v spoločnej domácnosti, majú popri práve užívať byt aj právo užívať spoločné priestory domu a zariadenia domu predpísaným spôsobom podľa povahy príslušného zariadenia.
3.	Nájomca sa zaväzuje, že pri výkone svojich práv bude dbať, aby v dome bolo vytvorené prostredie, zabezpečujúce ostatným nájomníkom nerušený výkon ich práv.
4.	Nájomca sa zaväzuje, že vady a poškodenia, ktoré v byte spôsobí sám alebo tí, ktorí s ním bývajú, uhradí v plnej výške. Ak sa tak nestane, má prenajímateľ právo po predchádzajúcom upozornení nájomcu poškodenia odstrániť a požadovať od nájomcu náhradu.
5.	Nájomca sa zaväzuje, že nebude v byte vykonávať podstatné zmeny a stavebné úpravy bez predchádzajúceho písomného súhlasu prenajímateľa, a to ani na svoj náklad.
6.	Nájomca sa zaväzuje, že si zabezpečí osobitné združené poistenie domácnosti.
7.	Nájomca sa zaväzuje, že bez zbytočného odkladu oznámi prenajímateľovi tie opravy v byte, ktoré prislúchajú prenajímateľom. V opačnom prípade má prenajímateľ právo po predchádzajúcom upozornení nájomcu vady a poškodenia odstrániť a požadovať od nájomcu náhradu.
8.	Nájomca nie je oprávnený uskutočniť akúkoľvek dispozíciu s bytom (výmena bytu, prenechanie časti bytu, podnájom bytu, prijatie ďalších osôb do bytu a pod.) bez predchádzajúceho písomného súhlasu prenajímateľa.
9.	Nájomca je povinný, v prípade, že dôjde ku zmene okolností rozhodujúcich pre výšku nájomného a úhrad za služby, tieto bezodkladne oznámiť prenajímateľovi. Výška nájomného a úhrad za služby sa v tomto prípade zmení od 1. dňa mesiaca, ktorý nasleduje po príslušnej zmene.
10.	Nájomca je povinný umožniť prístup prenajímateľovi do bytu s cieľom prekontrolovania technického stavu bytu a dodržiavania zmluvných podmienok.
11.	Nájomca je povinný ku dňu zániku nájmu bytu tento odovzdať prenajímateľovi vyprataný a v riadnom stave (hygienicky vybielený) s prihliadnutím na obvyklú amortizáciu.
(B)	Prenajímateľ
1.	Prenajímateľ sa zaväzuje zabezpečiť nájomcovi plný a nerušený výkon práv, spojených s užívaním bytu.
2.	Prenajímateľ sa zaväzuje, že stavebné úpravy a iné podstatné zmeny v byte bude vykonávať iba so súhlasom nájomcu. Tento súhlas môže nájomca odoprieť iba z vážnych dôvodov. Ak takéto úpravy bude prenajímateľ povinný vykonať na príkaz príslušného orgánu štátnej správy, nájomca sa zaväzuje, že ich vykonanie bezodkladne umožní.
3.	Prenajímateľ uzná nájomcovi primeranú zľavu na nájomnom, prípadne z úhrady za plnenie (služby) poskytované s užívaním bytu, ak nájomca preukáže skutočnosť odôvodňujúcu právo na primeranú zľavu, a toto právo si nájomca uplatní v zákonnej lehote u prenajímateľa.
Čl. VII
Záverečné ustanovenia
1.	Táto zmluva je uzatvorená na dobu neurčitú.
2.	Túto zmluvu môže prenajímateľ vypovedať formou písomnej výpovede nájmu bytu z dôvodov taxatívne vymenovaných v § 711 Občianskeho zákonníka.
3.	Táto zmluva nadobúda účinnosť dňom jej podpísania oboma zmluvnými stranami.
4.	Túto zmluvu možno meniť a dopĺňať písomným dodatkom podpísaným obidvoma zmluvnými stranami.
5.	Vzťahy medzi zmluvnými stranami, ktoré nie sú upravené touto zmluvou, sa riadia Občianskym zákonníkom a ďalšími všeobecne záväznými právnymi predpismi.
6.	Zmluva je vyhotovená v troch exemplároch, z ktorých prenajímateľ obdrží dva exempláre a nájomca jeden exemplár.
7.	Spory, vzniknuté medzi účastníkmi zmluvy, prislúchajú na rozhodnutie príslušnému súdu.
8.	Zmluvné strany obsahu zmluvy porozumeli, vyhlasujú, že táto bola uzavretá podľa ich pravej a slobodnej vôle, a na znak súhlasu s jej obsahom túto vlastnoručne podpisujú.
Žilina 17. 10. 2023